《送黄观澜尚书吴伯尚廉使之江西征讨 其二》
元代·成廷圭

江西寇盗本王民，正赖诸公为解纷。使者精忠悬白日，尚书高义抗浮云。

喜传天上旌旗出，肯使山中玉石焚。千古鲁连高世士，尚将谈笑却秦军。

作者简介：元芜城人，字原常，一字元章，又字礼执。好读书，工诗。奉母居市廛，植竹庭院间，扁其燕息之所曰居竹轩。晚遭乱，避地吴中。卒年七十余。有《居竹轩集》。